section_heading: Životopis
paragraph_text: Spasioci su ponijeli jedno dugačko uže duljine 60 metara, no ono je pri kretanju po stijenama palo niz liticu, jer ga je Hans Schlunegger, kako bi uštedio na vremenu, umjesto u ruksak stavio između svojih leđa i ruksaka. Sada su morali povezati dva kraća užeta, koja u konačnici nisu bila dovoljno duga. Ipak, Kurz je uspio dohvatiti uže i pričvrstiti ga za planinu, pa se počeo spuštati. Samo desetak metara iznad spasilaca zaustavio ga je čvor, kojim su dva užeta bila povezana. Čvor je trebao proći kroz metalnu alku kojom je Kurz kontrolirao brzinu spuštanja, a nalazila se između njegovih nogu. Da bi čvor mogao proći kroz alku, Kurz se trebao podići kako bi smanjio pritisak. To je i pokušavao, ali zbog iscrpljenosti pokušaji su bili uzaludni. Spoznavši bezizlaznost situacije samo je rekao: „Ich kann nicht mehr.“ („Ne mogu više.“ ) i preminuo. Njegovo tijelo kasnije su spustili njemački spasioci.